Hemm numru ta' affarijiet li huma importanti fl-ippjanar tal-kura ta' persuni bid-dimensja, fosthom li jgħidu dak li jridu li jiġri jekk ma jkunux jistgħu jieħdu d-deċiżjonijiet huma stess fil-futur. Dan ħabbritu l-Assoċjazzjoni Soċjoloġika Maltija, l-MSA fi stqarrija, wara li ssottomettiet l-idejat tagħha lill-Ministeru għal Anzjani u Anzjanità Attiva rigward il-konsultazzjoni pubblika dwar Standards Regolatorji Soċjali – Servizzi Residenzjali, għal persuni li jgħixu bid-dimensja. L-Assoċjazzjoni qalet, li barra li l-persuni bid-dimensja għandhom jiktbu l-bżonnijiet u x-xewqat tagħhom għall-futur, hu mportanti li jiddeċiedu fejn iżommu dawn id-dettalji u li t-tobba, flimkien ma xi qarib jew ħabib, iżommu kopja u tkun mehmuża mal-pjan ta' kura. Barra minn hekk, l-Assoċjazzjoni tas-Soċjoloġisti qed tipproponi li d-deċiżjoni li jkun irrifjutat xi trattament, tittieħed bil-quddiem. Qalu kif xi dikjarazzjonijiet bil-quddiem jistgħu jkunu dwar trattamenti mediċi li persuna ma tkunx tixtieq, dejjem jekk fil-futur titlef il-kapaċità li tieħu deċiżjonijiet dwar dan. Fl-istqarrija, l-Assoċjazzjoni qalet ukoll li l-indikatur tal-kwalità fil-konsultazzjoni pubblika, li jinħatar koordinatur tal-avvenimenti u li jħeġġeġ lir-residenti biex jieħdu sehem attiv fl-ippjanar u l-parteċipazzjoni f'attivitajiet soċjali u ta' divertiment hu pass fid-direzzjoni t-tajba. Is-Soċjoloġisti argumentaw li l-istandards tal-kura jikkunsidraw persuni bid-dimensja bħala persuni li ma jistgħux jitgħalmu iżda, "kif jafu l-esperti, il-biċċa l-kbira tal-istudji dwar it-tagħlim u d-dimensja sal-lum kellhom fokus ċar fuq kif jistgħu jiġu implimentati interventi ta' riabilitazzjoni sabiex persuni li jgħixu bid-dimensja jerġgħu jitgħallmu informazzjoni jew abbiltajiet li darba kienu jafu." L-MSA qed tipproponi wkoll li jintuża proċess kontinwu ta' valutazzjoni tal-impatt soċjali (SIA), biex jiżgura sensibiltà u deliberazzjoni akbar mal-partijiet interessati, permezz ta' metodi ta' riċerka kemm kwantitattivi kif ukoll kwalitattivi, u soġġett għal reviżjoni indipendenti. .td_uid_3_60cc71228df38_rand.td-a-rec-img{text-align:left}.td_uid_3_60cc71228df38_rand.td-a-rec-img img{margin:0 auto 0 0}